**ELŐTERJESZTÉS**

**Szombathely Megyei Jogú Város Közgyűlése 2025. május 29-i ülésére**

**Javaslat a településkép védelméről szóló önkormányzati rendelet módosítására**

Tájékoztatom a Tisztelt Közgyűlést, hogy 2024. október 1. napjától a reklámok és a reklámhordozók elhelyezése településképi bejelentési eljárásban nem vizsgálható a magyar építészetről szóló 2023. évi C. törvény (a továbbiakban: Méptv.) 97. § (2) bekezdés c) pontja, valamint a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 46. § (1) és (2) bekezdései alapján.

A Méptv. 225. § (1) bekezdésében kapott felhatalmazás alapján a Kormány megalkotta a reklám és a reklámeszköz elhelyezésének szabályairól szóló 476/2024. (XII. 31.) Korm. rendeletét (a továbbiakban: Korm. rendelet)

A jogszabálymódosítások értelmében reklámeszköz kizárólag tudomásulvételi eljárást követően helyezhető el azzal, hogy a tudomásulvételi eljárás lefolytatása a járási hivatalok hatáskörébe tartozik, ezért ezen ügyekben önkormányzatunk már nem eljáró hatóságként, csak a reklám elhelyezésére szolgáló ingatlan (közterület) tulajdonosaként érintett.

A Méptv. 2024. október 1. napjától hatályos 94-101. §-ai, a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 43-51. §-ai és 13. melléklete szabályozzák az önkormányzat településkép-védelmi feladatait, a településképi követelmények megállapítására, a településképi véleményezési, a településképi bejelentési, a településképi kötelezési eljárásra, a településkép-védelmi bírság megállapítására és kiszabására, a meghatározott cselekmény végrehajtására és mindezekről hatósági bizonyítvány kiállítására vonatkozó szabályokat, valamint az önkormányzatnak a településkép-védelmi tájékoztatásra és szakmai konzultációra irányadó általános szabályait.

A fenti, magasabb szintű jogszabályokkal történő jogharmonizáció érdekében módosítani vagy hatályon kívül kell helyezni a településkép védelméről szóló 26/2017. (XII. 20.) önkormányzati rendelet egyes rendelkezéseit. A szabályozás célja a jogharmonizáció, a településképi eszközök és a fenti jogszabályok összhangjának megteremtése.

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 70/A. §-a alapján, ha a településképi rendelet módosítása – magasabb szintű jogszabállyal való összhang megteremtése érdekében – rendelkezés hatályon kívül helyezésére vagy módosítására irányul, vagy elírás javítására kerül sor, a véleményezési szakaszban csak az állami főépítész ad véleményt, a véleményezési szakasz kezdetétől számított 10 napon belül.

A fentiek alapján a településkép védelméről szóló 26/2017. (XII. 20.) önkormányzati rendelet módosításának tervezetét megküldtük az állami főépítész asszonynak, akinek a véleménye az előterjesztés mellékletét képezi. A hozzájárulásában tett észrevételek a rendelettervezetbe beépítésre kerültek. Ezt, az állami főépítész asszony észrevételei alapján módosított tervezetet terjesztem a Tisztelt Közgyűlés elé elfogadásra.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Előzőekre tekintettel a rendelet-módosítás tervezetének előzetes hatásvizsgálata és indokolása szintén az előterjesztés mellékletét képezi.

Tájékoztatom a Tisztelt Közgyűlést, hogy a Méptv. 104. § (3) bekezdése alapján gazdasági reklám kizárólag

a) utcabútoron,

b) hirdetőoszlopon,

c) villanyoszlopon,

d) reklámhordozót tartó berendezésen,

e) tűzfalon – kifeszített reklámhordozót tartó berendezésen elhelyezve vagy festett reklámként–,

f) tetőreklámként, reklámhordozót tartó berendezésen elhelyezve,

g) építési reklámhálón vagy h) reklámhálón helyezhető el.

A Korm. rendelet 3. § (1) bekezdése alapján néhány kivételtől eltekintve közterületre és közterületről látható magánterületre kizárólag utcabútor, digitális billboard, citylight, hirdetőoszlop, építési reklámháló, reklámháló, valamint tetőreklám telepíthető.

A Méptv. gazdasági reklámra vonatkozó szabályainak a hatálya ugyanakkor nem terjed ki a választási eljárásról szóló 2013. évi XXXVI. törvény (a továbbiakban: Ve.) szerinti választási falragasz, felirat, szórólap, vetített kép, embléma mérettől és hordozóanyagtól függetlenül történő közzétételére, így a plakátok, a mobil plakáttartó berendezés, a hiperkocka és az elefántfül kampányidőszakban történő elhelyezésére vonatkozó szabályok a rendelet módosításának elfogadását követően nem változnak.

Épület homlokzatán cégér, cégfelirat elhelyezésének engedélyezése továbbra is önkormányzati hatáskörben történik.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2025. május 21.**

 **/: Dr. Nemény András :/**